**A kerek kő**

Hol volt, hol nem volt, volt a világon egy szegény ember. Igen sok gyermeke volt. Halászgatni járogatott, mindig a felesége sütötte-főzte a halat a gyerekeknek. Abból táplálkoztak. De lakott a szomszédjában a testvérbátyja az embernek. Azok gazdagok voltak.

De nem segítette ki sose az embert. Mikor aztán a szegény halász házánál egy falat nem sok, annyi nem volt, mindig csak a bátyjához küldött; adjon Isten nevében bár egy vacsorára való puliszkalisztet. De ahhoz ugyan küldhetett, mert az nem adott.

Egyszer, amikor már vagy egy hétig alig volt betevő falatjuk, elment a halász, s azt mondta a feleségének, hogy addig vissza sem jön, amíg egy jó tarisznya halat nem fog.

Leült jókor reggel a víz partjára; hol betette, hol kivette a hálóját, de csak akkora hal sem akadt bele, mint a kisujjam.

Már be is esteledett, de nem akadt hal. Az ember dühös is volt.

* No – gondolta magába -, mindegy. Még egyszer leteszem a hálót, de ha már nem akad, megyek haza.

Mikor venné ki az embert a hálót, hát igen-igen nehéz.

* Jaj – azt mondja-, ebben igen-igen nagy hal lehet!

Úgy, hogy alig bírta kihúzni a hálót. Mikor kihúzta, nézi meg, hát egy nagy kerek kő van benne.

* No, nem baj – azt mondja-, elviszem haza. Legalább eljátszadoznak a gyerekek ezzel a kővel.

Hazavitte az ember. A gyermekek még fent voltak. Hát nézték a nagy követ, eljátszadoztak vele. Nem tudtak lefeküdni, úgy belemelegedtek a karikázásba. Gurították a kerek követ föl és le a szobában, s nagyokat sikkantottak örömükben, mert a kő mind fényesebb, fényesebb lett.

* Nézd, asszony, valami csudakő, úgy ragyog, mint a gyémánt.
* Jaj, lelkem-uram – csapta össze a kezét az asszony -, ez igazán gyémánt!

Mindjárt megegyeztek, hogy másnap az asszony elviszi a követ magához a királyhoz, hátha megvenné jó pénzen.

Felkelt a pitymallatkor az asszony, kendőbe takargatta a kerek követ, s ment a király színe elé. Köszön a szegény asszony illendőképpen. Előveszi a kerek követ, s mutatja a királynak.

* Hát ezt te hol találtad, szegény asszony? – kérdi a király nagy álmélkodással.

Mondja az asszony, hogy az ura találta a vízben.

* No, te szegény asszony, add nekem ezt a követ, adok érte ezer pengő forintot. Mert úgy tudd meg, hogy igaz gyémántkő ez.

A szegény nem szólt semmit, csak köhintett.

* Ha nem elég ezer pengő, adok kétezret.

A szegény asszony megint csak köhintett, úgy meg volt zavarodva, hogy egy szót sem tudott szólni. Hanem a király megint azt hitte, hogy keveselli:

* Hallod-e, te szegény asszony, nem sokallok én ezért a kőért három zsák aranyat sem. Adod ennyiért?

Akkor már az asszony sem köhintett, hanem biccentett a fejével.

A király egyszeribe töltetett három zsák aranyat, meg szekeret, lovat is adott az asszonynak, hogy hazavigye.

Hazamegy az asszony nagy örömmel, de bezzeg volt öröm a háznál is! Nem éheztek többet.

* Hanem, hallod-e, feleség – mondja a halász -, meg kéne mérnünk az aranyat: hány véka lehet?
* Igaza van kendnek.

Az ám, de véka nem volt a háznál. Nosza, átszalasztanak egy fiút gazdag bácsihoz vékáért..

* Hát nektek ugyan mire kell a véka? – kérdi a gazdag ember csúfondárosan.
* Az édesapám pénzt akar mérni – mondta a fiú.

Hej, de nagyot kacagott a gazdag ember!

* Nesze, fiam, itt a véka, majd utánad megyek én is, hadd látom azt a pénzmérést.

Megy a gazdag ember az öccséhez, s hát csak szeme-szája tátva maradt a nagy álmélkodástól. Ennyi pénzt még ő sem látott egy csomóban. Kérdi az öcsét:

* Hol kaptad ezt a rengeteg aranyat, édes öcsém?

„Megállj!” – gondolta magában a halász, mert megtréfállak.

* Hm –mondja a halász -, ezt nekem a király adta három macskáért.
* Hát az hogy lehet, édes öcsém?:
* Az bizony úgy, édes bátyám, hogy a király palotájában temérdek sok egér van, de annyi, hogy a király s felséges családja nem tud tőlük sem ebédelni, sem vacsorázni. Meghallottam ezt én jártomban-keltemben, s három macskát elvittem a királynak ajándékba. Hej, ha látta volna kegyelmed, de megörült a király! Mindjárt adott is három zsák aranyat a három macskáért.

Ahogy ezt hallotta a gazdag ember, nem volt maradása. Uccu neki, végigjárta a falut, de még a szomszéd falukat is, s ami macskát talált, mind megvette jó drága pénzen. Feltette a szekerére, oszt elvitte a királyhoz.

* Mit keresel? – kérdi a király.
* Hallottam, hogy a felséges királynak nagy szüksége vóna a macskára, azt hoztam.
* Hát ebbe a zsákba csak nem macska van mind? Nézem csak meg!

Oldja ki az ember a zsákot. A macskák meg ugrálnak ki a szobába szerteszéjjel. Ki jobbra, ki balra. Hát milyen a macska? Hogy meg volt az vadulva! Mindent tönkretett, összetördelt.

* Hát uramisten! Hát mi van itt?

Hát mennyi macska! A király az embert elfogatta, hogy őbelőle csúfot űzött. Belökette a börtönbe, még tán ma is ott van a sok egér között, macska meg egy se.